Sak, Sarel! Dié visserman spog met oudste van dié spesieJason Boyll en sy 50-jarige Warsaw-klipkabeljou (Foto: FWC Fish and Wildlife Research Institute/Facebook) Niemand hoef vir dié visserman te sê hy oordryf nie: hy spog met die oudste van dié spesie klipkabeljou ooit. Jason Boyll, ŉ amateur visserman van Siesta Key in Florida in die VSA, het in Desember ŉ Warsaw-klipkabeljou van 160 kg gevang. Die Florida Fish and Wildlife Conservation Commission (FWC) het Vrydag in ŉ plasing bevestig dit is die oudste van dié spesie wat ooit aangeteken is. Die vis is na raming 50 jaar oud. “Dit is die oudste vis wat nog ooit vir ons verouderingsprogram gevang is,” het die FWC se navorsingsinstituut gesê. Bioloë het die klipkabeljou se ouderdom bepaal deur sy otoliete, ook bekend as oorsteentjies, te ondersoek. Otoliete is kalsiumkarbonaatkorrels wat in die binneoor van gewerweldes aangetref word en wetenskaplikes kan dit gebruik om die ouderdom van visse te bepaal. Boyll het die vis op 29 Desember aan die weskus van Florida gevang op ŉ diepte van 182 meter, aldus die FWC. Warsaw-klipkabeljoue kan tot 260 kg weeg. Die FWC het bygevoeg hy moedig nie aan dat Warsaw-klipkabeljoue geteiken word nie, aangesien die status van die bevolking bekend is nie.